གདུལ་བར་མཛད་པའི་ཕྱིར། སངས་རྒྱས་ཐུགས་ཏེ། རྣམ་པ་ཐམས་ཅད་དུ་ཡང་སངས་རྒྱས་ཀྱི་
ཐུགས་དེའི་རང་བཞིན་ཉིད་དུ་གྱུར་པའི་ཕྱིར།
༈ མཉམ་ཉིད་ཡེ་ཤེས་ཀྱི་སྒོ་ནས་བསྟོད་པ་ནི། མེད་པ་ལས་བྱུང་སྟེ། བདེན་པའི་
དངོས་པོ་མེད་པ་ལས་སམ། སྐྱེ་བ་མེད་པ་ལས་སྐྱེ་བའི་ཆོ་འཕྲུལ་དུ་འབྱུང་བའི་ཕྱིར། སངས་
རྒྱས་འབྱུང་བ་སྟེ། འདི་ལས་སངས་རྒྱས་རྣམས་འབྱུང་བའི་ཕྱིར་རམ། འདི་ཉིད་སངས་རྒྱས་
རྣམས་ལས་བྱུང་བའི་ཕྱིར། ནམ་མཁའ་ལས་བྱུང་སྟེ། ནམ་མཁའ་དང་མཉམ་པའི་ཆོས་ཀྱི་
དབྱིངས་ལས་ངེས་པར་བྱུང་བའི་ཕྱིར། ཡེ་ཤེས་ལས་བྱུང་སྟེ། གཉིས་སུ་མེད་པའི་དེ་ཁོ་ན་ཉིད་
-496-

མཚན་ཡང་དག་པར་བརྗོད་པའི་འགྲེལ་པ་རྒྱུད་དོན་རབ་ཏུ་གསལ་བར་བྱེད་པ།
ཀྱི་ཡེ་ཤེས་ལས་ཡང་དག་པར་བྱུང་བའི་ཕྱིར།
༈ བྱ་གྲུབ་ཡེ་ཤེས་ཀྱི་སྒོ་ནས་བསྟོད་པ་ནི། སྒྱུ་འཕྲུལ་དྲྭ་བ་སྟེ། སྤྲུལ་པའི་སྤྲོས་པ་མ་
ལུས་པ་སེམས་ཅན་འདྲེན་པའི་ཐབས་སུ་གྱུར་པ་ཐམས་ ཅད་ཡང་དག་པར་སྟོན་པར་མཛད་
པའི་ཕྱིར། སངས་རྒྱས་རོལ་སྟོན་ཏེ། རྒྱན་དང་། ཆ་ལུགས་དང་། གོས་དང་། ཉམས་ཀྱི་རྣམ་
པར་བཀོད་པ་སྣ་ཚོགས་པས་རྩེ་ཞིང་རོལ་པར་མཛད་པའི་ཕྱིར། ཐམས་ཅད་ཐམས་ཅད་དེ། ཇི་
སྐད་བཤད་པའི་རྣམ་པ་ཐམས་ཅད་དང་ལྡན་པའི་ཡོན་ཏན་གྱི་རང་བཞིན་ཐམས་ཅད་ཀྱི་ངོ་
བོར་གྱུར་པའི་ཕྱིར། ཡེ་ཤེས་སྐུ་ཉིད་དེ། དེ་དག་ཐམས་ཅད་ཀྱང་ཡེ་ཤེས་ཀྱི་སྐུ་ལས་ཐ་མི་དད་
ཅིང་ཡེ་ཤེས་ཀྱི་སྐུའི་ནུས་མཐུ་ལས་དེ་ལྟར་སོ་སོར་སྣང་བ་ཉིད་ཡིན་པའི་ཕྱིར། སྔགས་དོན་
ལས། ད་ནི་རྣམ་པར་སྣང་མཛད་ཆེན་པོ་ལ་སོགས་པ་དེ་བཞིན་གཤེགས་པ་ལྔའི་ཡེ་ཤེས་ལྔའི་
བདག་ཉིད་ཀྱི་ཚིགས་བཅད་རྣམས་ཀྱིས། བཅོམ་ལྡན་འདས་ཡེ་ཤེས་ཀྱི་སྤྱི་གཟུགས་རྡོ་རྗེ་
དབྱིངས་ཀྱི་དཀྱིལ་འཁོར་ཆེན་པོའི་དབུས་ན་བཞུགས་པ་ལ་བསྟོད་པར་བྱའོ། །ཞེས་མཚམས་
སྦྱར་ནས་གཞུང་མཚམས་འབྱེད་པ་ཙམ་ལས་གཞན་མ་བཤད་དོ། །
༈ གསུམ་པ་གཞུང་གི་ལན་ཡོན་ནམ་ཆེ་བ་བསྟན་པ་ནི། ཤིན་ཏུ་རྟོགས་པར་སླ་བ་དང་
ཚིག་མངས་སུ་དོགས་པས་འདིར་མ་བཀྲོལ་ལ། ཤེས་པར་འདོད་པ་རྣམས་ཀྱིས་གཞུང་གི་
མཆན་བུར་བཀྲལ་ཡོད་པས་དེར་ཤེས་པར་བྱའོ། །
༈ བཞི་པ་རྩ་བ་དང་ཕྲེང་བའི་སྔགས་བསྟན་པ་ནི། ༀ་སརྦ་དྷརྨ་ཨ་བྷཱ་བ། སྭ་བྷ་བ། བི་
ཤུ དྡྷེ་བཛྲ་ཙཀྵུ། ཨ་ཨཱ། ཨཾ་ཨཿ། པྲ་ཀྲྀ་ཏི་པ་རི་ཤུདྡྷ། སརྦ་དྷརྨ། ཡ་དུ་ཏ། སརྦ་ཏ་ཐཱ་ག་ཏ། ཛྙཱ་ན་
ཀཱ་ཡ། མཉྫུ་ཤྲྰིཔ་རི་ཤུདྡྷི་ཏཱ། མུ་པཱ་དཱ་ཡ་ཏི། ཨ་ཨ༔ ཨོཾ་སརྦ་ཏ་ཐཱ་ག་ཏ། ཧྲི་ད་ཡ། ཧ་ར་ཧ་ར། ཨོཾ་
ཧཱུྃ་ཧྲཱིཿ བྷ་ག་ཝན། ཛྙཱ་ན་མུནྟི། ཝ་གི་ཤྭ་རི། མ་ཧཱ་པ་ཙ། སརྦ་དྷརྨཱ། ག་ག་ན། ཨ་མ་ལ་སུ་པ་རི་
-497-

བརྩེ་ཆེན་འོད་སྣང་ལས། རྒྱུད་འགྲེལ་སྐོར། ༼༡
ཤུདྡྷ །དྷརྨ་དྷཱ་ཏུ། ཛྙཱ་ན་གརྦ་ཨཿ ཞེས་ཏེ། འདི་ལ་འགྲེལ་པ་གཉིས་ལས། མཚམས་སྦྱར་བ་དང་།
དཀའ་བའི་གནས་ཆེ་ལོང་ཙམ་ལས་མ་བཤད་མོད། གོ་བདེ་བར་བརྗོད་ན། ཐོག་མར་ཨཾ་ནི།
རྡོ་རྗེ་རྩེ་མོ་ལས། ཨོཾ་ནི་ཅི་ཞིག་ཡིན་པར་བརྗོད། །མཆོག་དང་ནོར་སྟེར་དཔལ་དང་གཡང་། །
སྐལ་བཟང་རྣམ་པ་དང་ལྡན་ཞིང་། །དམ་བཅའ་བ་དང་བཀྲ་ཤིས་དོན། །ནོར་བུ་འཛིན་པའི་
སྙིང་པོ་ཡིན། །ཞེས་པ་ལྟར། དམ་བཅའ་བ་དང་། བཀྲ་ཤིས་པ་དང་། སྔགས་ཀྱི་མགོ་འདྲེན་
པའི་ཕྱིར་རོ། །སརྦ་དྷརྨ་ནི་ཆོས་ཐམས་ཅད། ཨ་བྷཱ་བ་ནི་དངོས་པོ་མེད་པ། སྭ་བྷ་བ་ནི་རང་
བཞིན། བི་ཤདྡྷེ་ནི་རྣམ་པར་དག་པ་སྟེ། ཆོས་ཐམས་ཅད་བདེན་པའི་དངོས་པོ་མེད་པའི་རང་
བཞིན་རྣམ་པར་དག་པ་ཞེས་པ་སྟེ། དེ་ཡང་བཛྲ་ཞེས་པ་རྡོ་རྗེ་སྟེ། མཚན་མ་དང་རྣམ་པར་རྟོག་
པས་མི་ཕྱེད་པའི་ཕྱིར་རོ། །ཙཀྵ་ཞེས་པ་འགྲེལ་ཆེན་ན་མེད་ཅིང་། སྔགས་དོན་ལས་བཤད་པ་
ལྟར་ན་མིག་སྟེ་སྔ་མ་དང་འབྲེལ་བས། ཐམས་ཅད་དུ་ཐོགས་པ་མེད་ པར་འཇུག་པའི་རྡོ་རྗེའི་
སྤྱན་ནི་རང་བཞིན་རྣམ་པར་དག་པ་ཡུལ་དུ་བྱེད་པའོ། །དེ་ནས་ཡི་གེ་ཨ་ནི་སྐྱེ་བ་མེད་པ་སྟེ།
དོན་དམ་པའི་བྱང་ཆུབ་སེམས་ཀྱི་བདག་ཉིད་ཅན་ནོ། །ཨཱ་ནི་ས་དང་ཕ་རོལ་ཏུ་ཕྱིན་པ་ལ
སོགས་པ་སྦྱོང་བའི་ངོ་བོ་ཉིད་དོ། །ཨཾ་ནི་སངས་རྒྱས་ཉིད་སྟོན་པའོ། །ཨནི་མྱ་ངན་ལས་འདས་
པ་ཆེན་པོ་སྟོན་པར་བྱེད་པའོ། །པྲ་ཀྲི་ཏི་པ་རི་ཤུདྡྷ་ནི་རང་བཞིན་གྱིས་ཡོངས་སུ་དག་པ་སྟེ་
གནས་ལུགས་སོ། །གང་གི་ནི་སརྦ་དྷརྨ་ཞེས་པ་ཆོས་ཐམས་ཅད་ཀྱིའོ། །ཡ་དུ་ཏ་ནི་ཇི་ལྟ་བ
བཞིན་ཏེ་མ་བཅོས་པའི་དོན་ཏོ། །སརྦ་ཏ་ཐཱ་ག་ཏ་ཛྙ་ན་ཀཱ་ཡ། མཉྫུ་ཤྲི་ནི། དེ་བཞིན་གཤེགས་པ་
ཐམས་ཅད་ཀྱི་ཡེ་ཤེས་ཀྱི་སྐུ་འཇམ་དཔལ་ཏེ། དེ་ཡང་པ་རི་ཤུདྡྷི་ཏཱ་ཞེས་པ་ཡོངས་སུ་དག་པ་
ཉིད་དེ། དག་པ་གཉིས་མཐར་ཐུག་པའི་ངོ་བོ་ཉིད་ཡིན་པའི་ཕྱིར། མུ་པཱ་དཱ་ཡ་ཏི་ནི། ཁས་བླངས་
པ་སྟེ། ཡེ་ཤེས་ཀྱི་སྐུ་དེ་ཉིད་བཟུང་བར་བྱའོ་ཞེས་དམ་འཆའ་བའོ། །ཡང་ཨ་ནི་རང་བཞིན་
-498-

མཚན་ཡང་དག་པར་བརྗོད་པའི་འགྲེལ་པ་རྒྱུད་དོན་རབ་ཏུ་གསལ་བར་བྱེད་པ།
གྱིས་དག་པའོ། །ཨཱཿནི་ཡེ་ཤེས་ཀྱི་སྐུར་བྱིན་གྱིས་རློབ་པར་བྱེད་པའོ། །ཨོཾ་ནི་སྔར་བཞིན་ལ།
སརྦ་ཏ་ཐཱ་ག་ཏ་ཧྲི་ད་ཡ་ནི། དེ་བཞིན་གཤེགས་པ་ཐམས་ཅད་ཀྱི་སྙིང་པོ་ཞེས་པ་སྟེ་བོད་པའོ། །
ཧ་ར་ཧ་ར་ནི་འཕྲོག་འཕྲོག་ཞེས་པ་སྟེ། སྒྲིབ་པ་གཉིས་འཕྲོག་ཤིག་པའོ། །ༀ་ཧཱུཾ་ཧྲཱིཿནི་སྐུ་དང་
གསུང་དང་ཐུགས་བྱིན་གྱིས་རློབས་པར་བྱེད་པའོ། །བྷ་ག་ཝན་ཛྙཱ་ན་མུནྟི་ཝ་གི་ཤྭ་ར། མ་ཧཱ་པ་
ཙ་ནི། བཅོམ་ལྡན་འདས་ཡེ་ཤེས་ཀྱི་སྐུ། ངག་གི་དབང་ཕྱུག་སྨིན་པ་ཆེན་པོའམ། སྨྲ་བ་ཆེན་པོ་
སྟེ་མཚན་གྱི་སྔགས་སོ། །དེའི་རྒྱུ་མཚན་ཡང་། སརྦ་དྷརྨ་ག་ག་ན། ཨ་མ་ལ་ནི། ཆོས་ཐམས་ཅད་
ནམ་མཁའ་དྲི་མ་མེད་པ། སུ་པ་རི་ཤུདྷཱུ་ནི་ཤིན་ཏུ་ཡོངས་སུ་དག་པ། དྷརྨ་དྷཱ་ཏུ་ཛྙཱ་ན་གནྡྷ་ནི།
ཆོས་དབྱིངས་ཡེ་ཤེས་སྙིང་པོ་ཞེས་པ་སྟེ། ཆོས་ཐམས་ཅད་ཀྱི་རང་བཞིན་ནམ་མཁའ་ལྟར་དྲི་མ་
མེད་ཅིང་། ཤིན་ཏུ་ཡོངས་སུ་དག་པའི་ཆོས་དབྱིངས་མཐར་ཐུག་པ་དང་། དབྱེར་མི་ཕྱེད་པའི་ཡེ་
ཤེས་ཀྱི་སྙིང་པོའམ་མཆོག་ཏུ་གྱུར་པའི་ཕྱིར། ཞེས་པའོ། །སླར་ཡང་། ཨཿཞེས་པ་ནི་ཆོས་ཀྱི་
སྐུར་རྒྱས་གདབ་པའི་དོན་དུ་འདིར་གསུངས་པ་ཡིན་པར་ཤེས་པར་བྱའོ། །ཞེས་འགྲེལ་ཆེན་
ལས་སོ། །
༈ སྤྱི་དོན་གསུམ་པ་རྒྱུད་དོན་ཡོངས་སུ་རྫོགས་པས་མཇུག་བསྡུ་བ་ནི། དེ་ནས་དཔལ་
ལྡན་རྡོ་རྗེ་འཆང་། །དགའ་ཞིང་མགུ་ནས་ཐལ་མོ་སྦྱར། །མགོན་པོ་བཅོམ་ལྡན་དེ་བཞིན་
གཤེགས། །རྫོགས་སངས་རྒྱས་ལ་ཕྱག་འཚལ་ནས། །དེ་ནི་མགོན་པོ་གསང་བའི་བདག
ལག་ན་རྡོ་རྗེ་ཁྲོ་བོའི་རྒྱལ། །སྣ་ཚོགས་གཞན་དང་ལྷན་ཅིག་ཏུ། །གསང་བསྟོད་ནས་ནི་ཚིག་
འདི་གསོལ། །མགོན་པོ་བདག་ཅག་ཡི་རང་ངོ་། །ལེགས་སོ་ལེགས་སོ་ལེགས་པར་གསུངས། །
རྣམ་གྲོལ་འབྲས་བུ་འཚལ་བ་ཡི། །འགྲོ་བ་མགོན་མེད་རྣམས་དང་ནི། །བདག་ཅག་ཡང་དག་
རྫོགས་པ་ཡི། །བྱང་ཆུབ་ཐོབ་པའི་དོན་ཆེན་མཛད། །སྒྱུ་འཕྲུལ་དྲ་བའི་ཚུལ་བསྟན་པ། །འདི་ནི་
-499-

བརྩེ་ཆེན་འོད་སྣང་ལས།
རྒྱུད་འགྲེལ་སྐོར། ༼༡
རྣམ་དག་ལེགས་པའི་ལམ། །ཟབ་ཅིང་ཡངས་ལ་རྒྱ་ཆེ་སྟེ། །དོན་ཆེན་འགྲོ་བའི་དོན་བྱེད་པ། །
སངས་རྒྱས་རྣམས་ཀྱི་ཡུལ་འདི་ནི། །རྫོགས་པའི་སངས་རྒྱས་ཀུན་གྱིས་བཤད། །ཅེས་
གསུངས་ཏེ། འདི་ལ་ཡང་དང་པོར་མཚམས་སྦྱར་བ་ནི། གསང་སྔགས་ཀྱིས་བྱིན་གྱིས
བརླབས་པའི་རྗེས་ཐོགས་དེ་ནས། དཔལ་ལྡན་རྡོ་རྗེ་འཆང་རང་དོན་ཡོངས་སུ་རྫོ་གས་པས་
དགའ་ཞིང་། གཞན་དོན་ཡོངས་སུ་རྫོགས་པས་མགུ་ནས། གུས་པའི་སྤྱོད་ལམ་དང་ལྡན་པས།
ཐལ་མོ་སྦྱར་ཏེ། འགྲོ་བའི་མགོན་པོ་བཅོམ་ལྡན་འདས་དེ་བཞིན་གཤེགས་པ་རྫོགས་པའི་
སངས་རྒྱས་ཤཱཀྱ་ཐུབ་པ་ལ་ཕྱག་འཚལ་ནས། ཞུ་བ་པོའི་གཙོ་བོ་དེ་ནི་མགོན་པོ་གསང་བའི་
བདག་པོ་སྟེ། འཁོར་ལག་ན་རྡོ་རྗེ་ཁྲོ་བོའི་རྒྱལ་པོ་སྣ་ཚོགས་པ་གཞན་རྣམས་དང་ལྷན་ཅིག་ཏུ་
སྐད་ཀྱི་གསང་བསྟོད་ནས་ནི། ཚིག་འདི་སྐད་གསོལ་ཏོ། །ཞེས་པ་སྟེ། ཚིག་གི་དོན་གཞན་
རྣམས་ནི་སྔར་བཤད་པ་ལྟར་རོ། །ཡིད་རངས་ཤིང་མངོན་པར་བསྟོད་པའི་ཚིག་དངོས་ནི།
མགོན་པོ་ཞེས་བོས་ནས་བདག་ཅག་ཐམས་ཅད་ཡིད་རང་ངོ་། །ཅིའི་ཕྱིར་ན་ལེགས་སོ་ལེགས་
སོ་ཞེས་ལན་གཉིས་སུ་བསྔགས་ནས་ལེགས་པར་གསུངས་པའི་ཕྱིར་ཏེ། རྣམ་གྲོལ་གྱི་འབྲས་
བུ་རྫོགས་བྱང་འཚལ་ཞིང་དོན་དུ་གཉེར་བའི་འགྲོ་བ་མགོན་མེད་པ་གཞན་རྣམས་དང་ནི།
བདག་ཅག་འདིར་འདུས་པ་རྣམས་ཡང་དག་པར་རྫོགས་པ་ཡི་བྱང་ཆུབ་ཐོབ་པའི་དོན་ཆེན་པོ་
མཛད་པའི་ཕྱིར། ཐབས་ཇི་ལྟ་བུས་ན་སྔར་བཤད་པ་ལྟར་སྐུ་འཕྲུལ་དྲ་བའི་ཚུལ་བསྟན་པ་འདི་
ནི། ཆོས་ཀྱི་དབྱིངས་ཀྱི་རང་བཞིན་གྱིས་རྣམ་པར་དག་པའི་ཕྱིར་དང་། ངེས་པར་ལེགས་པའི་
ལམ་དམ་པ། ཟབ་ཅིང་ཡངས་ལ་རྒྱ་ཆེ་བ་སྟེ། དེ་ཉིད་ཀྱིས་ན་དོན་ཆེན་པོ་འགྲོ་བའི་དོན་ཐམས་
ཅད་ཡོངས་སུ་རྫོགས་པར་བྱེད་པ་ཉིད་ཡིན་པའི་ཕྱིར། དེ་ལྟ་བུའི་དོན་འདི་ནི་སངས་རྒྱས
རྣམས་ཀྱི་སྤྱོད་ཡུལ་ཁོ་ན་སྟེ། འདི་ལ་སངས་རྒྱས་ཉིད་ཚད་མར་གྱུར་པ་ཡིན་གྱི། ཉན་ཐོས་ལ་
-500-

མཚན་ཡང་དག་པར་བརྗོད་པའི་འགྲེལ་པ་རྒྱུད་དོན་རབ་ཏུ་གསལ་བར་བྱེད་པ།
སོགས་པ་རྣམས་ཀྱི་ཡུལ་མ་ཡིན་པའི་ཕྱིར།
དེས་ན་འདི་ནི་དུས་གསུམ་གྱི་རྫོགས་པའི་སངས་
རྒྱས་ཀུན་གྱིས་བཤད་དེ། འདས་པའི་སངས་རྒྱས་རྣམས་ཀྱིས་གསུངས། །ཞེས་སོགས་རྒྱུ་
མཚན་དང་བཅས་པ་སྔར་བཤད་ཟིན་པའི་ཕྱིར་རོ། །གསུམ་པ་མཇུག་གི་དོན་ནི། བཅོམ་ལྡན་
འདས་འཇམ་དཔལ་ཡེ་ཤེས་སེམས་དཔའི་དོན་དམ་པ་སྟེ། ངེས་དོན་གྱི་དབང་དུ་བྱས་པའི་
མཚན་ཡང་དག་པར་བརྗོད་པ། བཅོམ་ལྡན་འདས་དེ་བཞིན་གཤེགས་པ་ཤཱཀྱ་ཐུབ་པས་
གསུངས་པ་རྫོགས་སོ།། །།
དེ་ཉིད་རྒྱ་གར་གྱི་མཁན་པོ་ཤྲང༵་ཀ་ར་ཝརྨ་སྟེ་དད་བྱེད་གོ་ཆ་དང་། ཀ་མ་ལ་གུབ་ཏ་སྟེ་
པདྨ་སྦས་པ་དང་། ཞུས་ཆེན་གྱི་ལོ་ཙཱ་བ་སྤྲུལ་པའི་སྐྱེས་མཆོག་དགེ་སློང་རིན་ཆེན་བཟང་པོས
རྒྱ་སྐད་ལས་བོད་སྐད་དུ་བསྒྱུར་ཅིང་ཞུས་དག་བྱས་ཏེ་འཆད་ཉན་གྱིས་གཏན་ལ་ཕབ་པའོ།། །།
རབ་འབྱམས་རྒྱལ་བའི་ཡབ་ཉིད་རྒྱལ་སྲས་ཐུ་བོའི་ཚུལ་གྱིས་མ་ལུས་འགྲོ་བའི་དོན་
རྣམས་མཐའ་དག་སྒྲུབ་མཛད་པ། །འཇམ་དབྱངས་མཚན་ཙམ་དྲན་པས་ཉེས་པ་ཀུན་ལས
རྣམ་པར་གྲོལ་ཞེས་དྲི་མེད་ལུང་དང་རིགས་པས་ངེས་གྱུར་ནས། །འཕུར་ལྡིང་དབང་པོའི་རྗེས་
སུ་འདབ་ཆགས་གཞན་ལྟར་འཇམ་དཔལ་སྤྲུལ་པ་འཇམ་དཔལ་གྲགས་པ་སོགས་ཀྱི་རྗེས་
འབྲངས་ཏེ། །གསུང་རབ་སྙིང་པོ་རྒྱུད་མཆོག་མཐར་ཐུག་མཚན་དོན་བརྗོད་པའི་ཚིག་དོན་ཆ་
ཙམ་ཤིན་ཏུ་གསལ་བར་བདག་གིས་ཕྱེ། །སྙིགས་དུས་སྐྱེ་བོ་ཕལ་ཆེར་བློ་དམན་ཞིང་། །ཕྱོགས་
ལྷུང་ཞེན་ལྟའི་སྐྱོན་གྱིས་རྣམ་པར་བསྒྲིབས། །ཚུལ་དང་ཚུལ་མིན་འབྱེད་པའི་མཐུ་མེད་པ། །དེ་
ཕྱིར་ལེགས་བཤད་དོན་དུ་གཉེར་བ་དཀོན། །དེང་དུས་འདི་ན་མཁས་རྣམས་དགའ་བསྐྱེད་
པའི། །དམ་པའི་སྨྲ་བས་མགུ་བར་ནུས་མིན་ཏེ། །ལེགས་སྦྱར་སྐད་ཀྱིས་ཀླ་ཀློའི་ཚོགས་ཅི་
བཞིན། །དེ་བས་རྣམ་འགྲེལ་འདི་ཡང་སྤངས་སུ་དོགས། །དེ་ལྟ་མོད་ཀྱི་རིང་ནས་གོམས་པའི་
-501-

བརྩེ་ཆེན་འོད་སྣང་ལས། རྒྱུད་འགྲེལ་སྐོར། ༼༡
།རྣམ་
མཐུས། །ཆོས་ལ་མོས་པའི་བག་ཆགས་བརྟན་ལྡན་པའི། །བློ་གསལ་རྣམས་ཀྱི་བློ་གྲོས་རྒྱས་
ཕྱིར་དང་། །རྣམ་དག་ལམ་ལ་བདག་བློ་གོམས་ཕྱིར་རོ། །རྡོ་རྗེའི་ཚིག་དོན་ཤིན་ཏུ་ཕྱེད་དཀའ་
ཞིང་། །བདག་ཀྱང་བྱིས་པའི་བློ་ཡི་སྐྱོན་ཆགས་པས། །གལ་ཏེ་འདི་ལ་ནོངས་པའི་ཚོགས་
མཆིས་ན། །སྔགས་རིག་མཁས་པ་རྣམས་ལ་བདག་འཆགས་སོ། །འདིར་འབད་དགེ་བས་
མཁའ་མཉམ་འགྲོ་བ་རྣམས། །ཀུན་མཁྱེན་གསུང་རབ་རྒྱ་མཚོར་དབང་བསྒྱུར་ནས།
གྲོལ་དགའ་སྟོན་དཔལ་ལ་ཉེར་སྤྱོད་དེ། །འཇམ་དབྱངས་ཡེ་ཤེས་མངོན་དུ་འགྱུར་བར་ཤོག །
དེང་ནས་བཟུང་སྟེ་ཚེ་རབས་ཐམས་ཅད་དུ། །འཇམ་དབྱངས་བླ་མས་རྟག་ཏུ་རྗེས་འཛིན་ཅིང་།།
གཟུངས་སྤོབས་ ཏིང་འཛིན་རྒྱ་མཚོའི་དཔལ་ལྡན་པས། །རྒྱལ་བ་ཀུན་གྱི་ཕྲིན་ལས་སྒྲུབ་པར
ཤོག །ཁྱད་པར་སྐལ་ངན་འགྲོ་བའི་སྨག་རུམ་དུ། །ལྟ་བའི་ཚང་ཚིང་མཐའ་དག་སྲེག་པ་དང་། །
ས་གསུམ་འགྲོ་ལ་ལམ་བཟང་གསལ་བྱེད་པའི། །བསྟན་པའི་སྒྲོན་མེ་ཆེན་པོར་བདག་གྱུར
ཅིག །ཐོས་པ་རྒྱ་མཚོར་ཀུན་ཏུ་ཐོགས་མེད་ཅིང་། །བསམ་བྱུང་ནོར་བུ་འབར་བའི་དགའ་སྟོན་
དང་། །སྒོམ་བྱུང་ཡེ་ཤེས་མཆོག་ལ་སྦྱོར་མཛད་པ། །བླ་མ་འཇམ་པའི་དབྱངས་ལ་ཕྱག་འཚལ་
ལོ།། །།ཅེས་པ་འདི་ནི་ལེགས་བཤད་དོན་དུ་གཉེར་བའི་འདུན་པ་དང་། རྟོགས་པར་ནུས་པའི་བློ་གྲོས་དང་ལྡན་པ་སྡོམ་བརྩོན་
རིག་པ་འཛིན་པ་ཚུལ་ཁྲིམས་རྒྱལ་མཚན་གྱིས་ནན་ཏན་གྱིས་བསྐུལ་ཞིང་། ཡི་གེའི་རྐྱེན་ཉེ་བར་སྦྱར་བ་ལ་བརྟེན་ནས། མཁས་པ་
དུ་མའི་ཞབས་ཀྱི་པད་མོ་ལ་གཏུགས་ཏེ། མང་དུ་ཐོས་པ་ལྷུར་བླངས་པས་གསུང་རབ་ཀྱི་ཚིག་དོན་ལ་བློ་ཡི་སྣང་བ་ཅུང་ཟད་སྐྱེས་
པ་ཤཱཀྱའི་དགེ་སློང་ཆོས་སྨྲ་བའི་བཙུན་པ་ཀུན་དགའ་ཡེ་ཤེས་ཀྱིས་ས་སྐྱོང་གི་ལོ་ས་ག་ཟླ་བའི་ཚེས་དྲུག་གི་ཉིན་པར་ལྷུན་
གྲུབ་བདེ་ཆེན་དུ་ལེགས་པར་སྦྱར་བའོ། །འདིས་ཀྱང་རྒྱལ་བའི་བསྟན་པ་རིན་པོ་ཆེ་ཕྱོགས་དུས་ཐམས་ཅད་དུ་དར་ཞིང་རྒྱས་པར་
གྱུ